Dvergmispel vokser i store deler av Europa, samt i Anatolia, Transkaukasia og Nord-Iran. I det meste av utbredelsesområdet er den en fjellplante som mangler i lavlandet, og arten finnes ikke i slettelandskapene i Mellom- og Øst-Europa. I Danmark finnes den bare på Bornholm. I Norge er den ganske vanlig nordover til Velfjord i Nordland, men den er stort sett begrenset til sør- eller vestvendte stup og rasmarker. I Jotunheimen vokser den opp til 1400 moh.